ΑΝΑΚΟΊΝΩΣΗ ΤΗΣ ΕΠΙΤΡΟΠΉΣ ΠΡΟΣ ΤΟ ΣΥΜΒΟΎΛΙΟ σχετικά με την έναρξη διαβουλεύσεων με τη Δημοκρατία του Τόγκο σε εφαρμογή του άρθρου 96 της συμφωνίας του Κοτονού

Το άρθρο 9 παράγραφος 2 της συμφωνίας εταιρικής σχέσης ΑΚΕΠ-ΕΚ, που υπεγράφη στο Κοτονού στις 23 Ιουνίου 2000 και την οποία υπέγραψε και η Δημοκρατία του Τόγκο, καθορίζει τα θεμελιώδη στοιχεία στα οποία βασίζεται η εταιρική σχέση. Ο σεβασμός των δικαιωμάτων του ανθρώπου, των δημοκρατικών αρχών και του κράτους δικαίου κατευθύνουν τις εσωτερικές και διεθνείς πολιτικές και καθιστούν αυτά τα στοιχεία θεμελιώδη.

Μετά από τις διαβουλεύσεις στο πλαίσιο του άρθρου 366 α της αναθεωρημένης σύμβασης Lomι IV, οι οποίες ξεκίνησαν μετά από την εξαγωγή των αποτελεσμάτων των προεδρικών εκλογών της 21ης Ιουνίου 1998, η Ευρωπαϊκή Ένωση αποφάσισε να μη συνεχίσει τη συνεργασία, η οποία είχε ανασταλεί από τον Οκτωβρίου του 1992, διότι οι αρχές δεν είχαν λάβει μέτρα για την επίλυση των προβλημάτων που είχαν παρατηρηθεί σ' αυτές τις εκλογές. Εντούτοις, η απόφαση προέβλεπε ότι η Ευρωπαϊκή Ένωση θα απέφευγε όσο είναι δυνατό να θιγεί η κοινωνία των πολιτών και ότι θα συνεισέφερε στο να ενθαρρυνθεί ο σεβασμός προς τα θεμελιώδη στοιχεία της Σύμβασης του Λομέ.

Τον Ιούλιο του 1999 και κατόπιν της αποχής της παραδοσιακής αντιπολίτευσης από τις βουλευτικές εκλογές, η Ευρωπαϊκή Ένωση κάλεσε τις αρχές να αρχίσουν νέο διάλογο με την αντιπολίτευση και η Ένωση δεσμεύτηκε να συνοδεύσει αυτόν τον εσωτερικό διάλογο του Τόγκο. Ο διάλογος, ο οποίος επισημοποιήθηκε στη Συμφωνία Πλαίσιο του Lomι, σημείωσε κάποια επιτυχία υπό μορφή ενός νέου εκλογικού νόμου, της δημιουργίας μιας ανεξάρτητης εθνικής εκλογικής επιτροπής (CENI), της δέσμευσης του προέδρου της Δημοκρατίας να μην υποβάλει υποψηφιότητα στις προεδρικές εκλογές του 2003 και της δέσμευσης να προκηρυχθούν πρόωρες βουλευτικές εκλογές το 2000. Στη συνέχεια, η Ευρωπαϊκή Ένωση όρισε ως πολιτικά σημεία αναφοράς την προκήρυξη δημοκρατικών εκλογών και τη βελτίωση της κατάστασης όσον αφορά την τήρηση των δικαιωμάτων του ανθρώπου, στοιχεία που επιτρέπουν την επανάληψη της συνεργασίας με το Τόγκο.

Ωστόσο, η πραγματική και πλήρης εφαρμογή της ACL, και ιδίως η προκήρυξη πρόωρων βουλευτικών εκλογών, αμφισβητήθηκαν από την κυβέρνηση, η οποία τροποποίησε μονομερώς τον εκλογικό νόμο και τη σύνθεση της CENI. Η παραδοσιακή αντιπολίτευση απέσχε από τις βουλευτικές εκλογές της 30ης Οκτωβρίου 2002 οι οποίες προκηρύχθηκαν βάσει ενός εκλογικού πλαισίου που δεν αναγνώριζε. Τα διαβήματα και οι δηλώσεις της Ευρωπαϊκής Ένωσης και οι παρεμβάσεις της διεθνούς κοινότητας, οι οποίες καλούσαν την κυβέρνηση να σεβαστεί την ACL, δεν είχαν θετικά αποτελέσματα και η Ευρωπαϊκή Ένωση δήλωσε ότι ο τρόπος με τον οποίο είχαν διοργανωθεί οι εκλογές δεν ευνοούσε την εθνική διαδικασία εκδημοκρατισμού. Επίσης, μετά από τις προεδρικές εκλογές της 1ης Ιουνίου 2003, η Ευρωπαϊκή Ένωση εξέφρασε τη ζωηρή της ανησυχία για τα επεισόδια που συνέβησαν πριν, κατά τη διάρκεια και μετά απ' αυτές τις εκλογές. Άλλες πηγές ανησυχίας αποτελούν οι συλλήψεις και οι κρατήσεις οπαδών της αντιπολίτευσης καθώς και ο εκφοβισμός του ιδιωτικού τύπου.

Από τα ανωτέρω προκύπτει ότι τα πολιτικά σημεία αναφοράς που θα επέτρεπαν την επανάληψη της συνεργασίας με το Τόγκο δεν τηρήθηκαν και δεν ισχύουν πλέον. Έτσι, το Τόγκο δεν επωφελήθηκε από κατανομή του 8ου ΕΤΑ, ούτε από κοινοποίηση ενός ποσού στο πλαίσιο του 9ου ΕΤΑ. Προς το παρόν, εκκρεμούν προς υπογραφή δύο έργα συνεργασίας για χρηματοδότηση από τα υπόλοιπα του 6ου και του 7ου ΕΤΑ (υποστήριξη της 4ης απογραφής του πληθυσμού, υποστήριξη της αποκεντρωμένης διαχείρισης του περιβάλλοντος), εν αναμονή της προόδου που θα σημειωθεί στους κύριους τομείς που δημιουργούν ανησυχία στην Ευρωπαϊκή Ένωση.

Οι αρχές έχοντας επίγνωση του αδιέξοδου τόσο όσον αφορά το διάλογο με την Ευρωπαϊκή Ένωση όσο και το διάλογο με την παραδοσιακή αντιπολίτευση εξέφρασαν την επιθυμία να ξαναρχίσουν το διάλογο με την Ευρωπαϊκή Ένωση. Πράγματι, κατά τη συνάντησή τους της 2ας Οκτωβρίου 2003, ο Πρωθυπουργός, κ. Koffi Sama, ζήτησε από τον Πρόεδρο Prodi να εξετάσει την δυνατότητα έναρξης διαβουλεύσεων δυνάμει του άρθρου 96 της Συμφωνίας του Κοτονού. Ο Πρωθυπουργός δήλωσε ότι η κυβέρνηση θα επιδιώξει να ενισχύσει τη δημοκρατία και ότι είναι έτοιμος να εργαστεί στους τομείς της δημοκρατίας και των δικαιωμάτων του ανθρώπου και να εφαρμόσει τις κατάλληλες λύσεις. Ζήτησε τη σταθερή στήριξη της ΕΕ για να συνοδεύσει αυτή τη διαδικασία εκδημοκρατισμού.

Η Επιτροπή επιθυμεί να επωφεληθεί απ' αυτό το άνοιγμα για να ξαναρχίσει ο διάλογος και είναι της γνώμης, όπως και οι αρχές του Τόγκο, ότι το πλέον ενδεδειγμένο νομικό μέσο είναι οι διαβουλεύσεις σύμφωνα με το άρθρο 96 της συμφωνίας του Κοτονού. Κατά συνέπεια, η Επιτροπή προτείνει στα κράτη μέλη να αρχίσει τις διαβουλεύσεις με τη δημοκρατία του Τόγκο ώστε να πληροφορηθεί τις προθέσεις της, με σκοπό την έναρξη ενός πραγματικού διαλόγου με τα διάφορα κόμματα της αντιπολίτευσης και τους εκπροσώπους της κοινωνίας των πολιτών, ώστε να αρχίσει μία πραγματική δημοκρατική διαδικασία σ' όλα τα επίπεδα της κοινωνίας. Σκοπός αυτού του διαλόγου ο οποίος βασίζεται στη συμφωνία πλαίσιο του Lomι, θα πρέπει να είναι η πλήρης αποκατάσταση της δημοκρατίας, ο σεβασμός των θεμελιωδών δικαιωμάτων του ανθρώπου και των ελευθεριών, συμπεριλαμβανομένης της ελευθερίας των μέσων μαζικής ενημέρωσης. Οι διαβουλεύσεις αυτές θα επιτρέψουν επίσης να καθοριστούν νέα πολιτικά σημεία αναφοράς που θα επιτρέψουν στην Ένωση να συνοδέψει το Τόγκο σ' αυτή τη διαδικασία.

Οι διαβουλεύσεις θα επέτρεπαν τέλος να διαπιστωθεί αν υπάρχει λόγος να συνεχιστεί η απόφαση της μη επανάληψης της συνεργασίας της 14ης Δεκεμβρίου 1998 ή να ληφθούν νέα κατάλληλα μέτρα δυνάμει του άρθρου 96 της συμφωνίας του Κοτονού.

Για αυτούς τους λόγους, η Επιτροπή προτείνει να καλέσει το Συμβούλιο τη Δημοκρατία του Τόγκο σε διαβουλεύσεις, σε εφαρμογή των άρθρων 9 και 96 της συμφωνίας του Κοτονού, σύμφωνα με το συνημμένο σχέδιο επιστολής.

Κατά την περίοδο των διαβουλεύσεων, διατηρείται η απόφαση του Συμβουλίου της 14ης Δεκεμβρίου 1998 για μη επανάληψη της συνεργασίας με το Τόγκο, αλλά με την παράλληλη επιδίωξη, στο μέτρο του δυνατού, να μην τιμωρηθεί η κοινωνία των πολιτών όπως ορίζεται στην εν λόγω απόφαση.

ΠΑΡΑΡΤΗΜΑ

Βρυξέλλες,

Α.Ε. κ. Koffi Sama

Πρωθυπουργό της Δημοκρατίας του Τόγκο

Lomι

Τόγκο

ΣΧΕΔΙΟ

Κύριε Πρωθυπουργέ,

Κατά τη συνάντησή σας με τον κ. Prodi, Πρόεδρο της Ευρωπαϊκής Επιτροπής, στις 2 Οκτωβρίου, εκφράσατε την επιθυμία της κυβέρνησης του Τόγκο να επαναλάβει τον διάλογο με την Ευρωπαϊκή Ένωση στο πλαίσιο διαβουλεύσεων σύμφωνα με το άρθρο 96 της συμφωνία του Κοτονού για να συζητηθούν οι διαδικασίες εκδημοκρατισμού και η κατάσταση των Δικαιωμάτων του Ανθρώπου στο Τόγκο.

Η Ευρωπαϊκή Ένωση συμφωνεί με την ανάλυσή σας ότι ο διάλογος μεταξύ της Ένωσης και του Τόγκο, ο οποίος άρχισε τον Ιούλιο του 1999, δεν κατέληξε στα προσδοκώμενα αποτελέσματα και ότι πρέπει να επανεξετάσουμε από κοινού τον τρόπο με τον οποίο μπορούμε να βγούμε από το σημερινό πολιτικό αδιέξοδο. Η Ευρωπαϊκή Ένωση είναι της γνώμης ότι ένας διάλογος βάσει του άρθρου 96 αποτελεί το κατάλληλο νομικό πλαίσιο.

Συνεπώς, σε εφαρμογή του άρθρου 96 της συμφωνίας του Κοτονού, λαμβάνουμε την τιμή, εξ ονόματος της Κοινότητας και των κρατών μελών της Ευρωπαϊκής Ένωσης, να καλέσουμε τη χώρα σας σε διαβουλεύσεις με σκοπό, όπως προβλέπει η συμφωνία, να εξεταστεί ενδελεχώς η κατάσταση και, ενδεχομένως, να εξευρεθεί κάποια λύση.

Η Ευρωπαϊκή Ένωση επιθυμεί ιδίως να πληροφορηθεί τις προθέσεις της Δημοκρατίας του Τόγκο να ξεκινήσει έναν αληθινό διάλογο με τα διάφορα κόμματα της αντιπολίτευσης και τους εκπροσώπους της κοινωνίας των πολιτών για να αρχίσει μία πραγματική διαδικασία εκδημοκρατισμού η οποία θα οδηγήσει στην πλήρη αποκατάσταση της δημοκρατίας σε όλα τα επίπεδα της κοινωνίας. Η Ευρωπαϊκή Ένωση επιθυμεί επίσης να συζητήσει την κατάσταση των θεμελιωδών Δικαιωμάτων του Ανθρώπου και των ελευθεριών, συμπεριλαμβανομένης της ελευθερίας των μέσων μαζικής ενημέρωσης, στη χώρα σας και να ενημερωθεί σχετικά με τα μέτρα που έλαβε η κυβέρνηση του Τόγκο για να βελτιώσει την κατάσταση.

Προτείνουμε οι διαβουλεύσεις αυτές να λάβουν χώρα προσεχώς, σε μία ημερομηνία που θα συμφωνηθεί από κοινού, στο κτίριο του Συμβουλίου της Ένωσης στις Βρυξέλλες.

Παρακαλώ, δεχθείτε, κύριε Πρωθυπουργέ, τη διαβεβαίωση της βαθύτατης εκτίμησής μας,

Για το Συμβούλιο Για την Επιτροπή

Αντιγ.: Κύριο Πρόεδρο της Επιτροπής των Πρεσβευτών ΑΚΕ

Κύριο Γενικό Γραμματέα της Ομάδας των Κρατών ΑΚΕ